
Datum raspisivanja Javnog poziva:  	 01.rujna 2026.




Rok za dostavu prijava na Javni poziv:  	01. listopada 2026.
 
CILJEVI JAVNOG POZIVA

Cilj ovog Javnog poziva je pružanje financijske potpore udrugama za provedbu akcija uklanjanja nepropisno odbačenog otpada iz  speleoloških objekata, špilja i drugih ugroženih lokaliteta na području Splitsko-dalmatinske županije. Time se izravno doprinosi sanaciji i zaštiti osjetljivih krških ekosustava, sprječava dugotrajno onečišćenje pitkih podzemnih voda te štiti specifična i ugrožena bioraznolikost krškog podzemlja. Uz sam rad na terenu, cilj je i kontinuirano podizanje svijesti lokalne zajednice i šire javnosti o važnosti očuvanja okoliša, pravilnom gospodarenju otpadom te dugoročnoj zaštiti prirodne baštine.


[bookmark: _Hlk131666101]FORMALNI UVJETI JAVNOG POZIVA 

OKVIR ZA DODJELU FINANCIJSKIH SREDSTAVA

Javni poziv provodi se u skladu sa Zakonom o udrugama ("Narodne novine" broj 74/14, 70/17 i 98/19 i 151/22), Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge ("Narodne novine" broj 26/15 i 37/21 u daljnjem tekstu: Uredba). 

Upravno vijeće Javne ustanove More i krš je dana 27.08.2026. godine donijelo je Godišnji plan financiranja programa i projekata od interesa za zaštitu prirode u 2026. godini (dalje u tekstu: Godišnji plan).

PRIHVATLJIVI PRIJAVITELJI

Prihvatljivi prijavitelji su udruge sa sjedištem na području Republike Hrvatske čiji su ciljevi i djelatnosti, sukladno statutu, usmjereni na zaštitu okoliša, prirode i prirodne baštine, speleologiju, očuvanje bioraznolikosti te održivi razvoj.

UVJETI KOJE PRIJAVITELJI PROJEKTA MORAJU ISPUNJAVATI

-   da je udruga upisana u Registar udruga Republike Hrvatske ili u drugi odgovarajući registar i da ima registrirano sjedište na području Republike Hrvatske;
-   da je udruga upisana u Registar neprofitnih organizacija;
-    da su osoba/e ovlaštene za zastupanje udruge u mandatu;
-  da udruga poštuje načelo transparentnosti u području financijskog izvještavanja na način da, sukladno propisima o financijskom poslovanju i računovodstvu neprofitnih organizacija, ima, preko Registra neprofitnih organizacija, javno objavljen polugodišnji ili godišnji financijski izvještaj ili drugi financijski dokument za godinu koja prethodi objavi Javnog poziva;
- da udruga ispunjava obveze iz svih prethodno sklopljenih ugovora i zaključaka o financiranju iz proračuna Splitsko-dalmatinske županije u godini koja prethodi raspisivanju Javnog poziva;
- da udruga uredno plaća doprinose i poreze te druga davanja prema državnom proračunu;
- da se protiv odgovorne osobe udruge ne vodi kazneni postupak;
- da za prijavljenu aktivnosti nisu u cijelosti već odobrena sredstva iz drugih izvora u tekućoj godini;
- da se prijavljene aktivnosti provode na području Splitsko-dalmatinske županije;
- udruga može prijaviti na Javni poziv najviše jednu aktivnosti;
- da prijava na Javni poziv sadrži sve podatke, dokumentaciju i popunjene obrasce određene Javnim pozivom.


FINANCIJSKI OKVIR ZA DODJELU FINANCIJSKE POTPORE

[bookmark: _Hlk236140067]Javna ustanova More i krš će financirati/sufinancirati do 100% ukupno nastalih troškova u sklopu provedbe prijavljenih aktivnosti. Najniži iznos financiranja po prijavi koji se može odobriti za financiranje putem ovog Javnog poziva iznosi 2.000,00 eura, a najviši iznos financiranja po prijavi iznosi 7.000,00 eura. 
Prijavljene aktivnosti moraju se provesti u roku od 6 mjeseci od potpisivanja Ugovora. Završna izvješća o provedenoj aktivnosti dostavljaju se Javnoj ustanovi u roku od 60 dana od dana završetka aktivnosti. 
Za dodjelu financijskih potpora u okviru ovog Javnog poziva u Proračunu Javne ustanove More i krš osigurana su sredstva u ukupnom iznosu od 85.000,00 € (slovima: osamdeset pet tisuća eura). Javna ustanova More i krš zadržava pravo povećati odnosno smanjiti iznose predviđene za financiranje ovog Poziva ovisno o iskazanom interesu prijavitelja. 
U sklopu Javnog poziva, očekivani broj odobrenih prijava je 6.

PRIHVATLJIVE AKTIVNOSTI

[bookmark: _Hlk236139577]Prihvatljive aktivnosti u sklopu ovog Javnog poziva obuhvaćaju sve operativne, tehničke i logističke mjere usmjerene na organizaciju i provedbu ekoloških akcija čišćenja krških jama i drugih ugroženih lokaliteta.
Financijska potpora u okviru ovog Javnog poziva može se dodijeliti isključivo za projekte čije su aktivnosti usmjerene na lokalitete koji su, sukladno Odluci Ravnatelja  utvrđeni kao prioritetni za provedbu ekoloških akcija čišćenja u 2026. godini:

· Kišna jama, Vučipolje (Općina Hrvace)
· Jama Dračevo Polje, Otok Vis (Grad Vis)
· Jama kod aerodroma, Otok Brač (Općina Nerežišća)
· Đuderina jama, (Općina Dugopolje)
· Crveno jezero, (Grad Imotski)
· Mandina jama, (Općina Podgora)

LOKACIJA PROVEDBE ODOBRENIH AKTIVNOSTI

Prihvatljivo područje provedbe aktivnosti je isključivo područje Splitsko-dalmatinske  županije.

PRIHVATLJIVI TROŠKOVI

Prihvatljivi troškovi su troškovi koje je imao prijavitelj financiranja, a koji ispunjavaju sljedeće kriterije:
· nastali su za vrijeme razdoblja provedbe projekta u skladu s ugovorom, osim troškova koji se odnose na završne izvještaje, troškova revizije i troškova vrednovanja, a plaćeni su do datuma odobravanja završnog izvještaja
· moraju biti navedeni u ukupnom predviđenom proračunu projekta
· nužni su za provođenje aktivnosti koji su predmet dodjele financijskih sredstava
· mogu biti identificirani i provjereni i evidentirani su u računovodstvu prijavitelja prema važećim propisima o računovodstvu
· trebaju biti umjereni, opravdani i usuglašeni sa zahtjevima racionalnog financijskog upravljanja, osobito u odnosu na štedljivost i učinkovitost. 


U okviru ovog javnog poziva financirat će se prihvatljivi izravni troškovi koji su neposredno povezani s pripremom i provedbom ekoloških akcija čišćenja:

· Troškovi zaštitne i tehničke opreme: Nabava i najam specijalizirane speleološke i opreme za rad na visini/dubini, zaštitne odjeće, rukavica, maski i vreća za otpad.
· Troškovi transporta i zbrinjavanja otpada: Transport sudionika i izvučenog otpada od lokacije jame do odlagališta, najam kontejnera te troškovi stručnog zbrinjavanja opasnog i neopasnog otpada.
· Troškovi prehrane i smještaja: Logistička potpora, prehrana (osvježenje i obroci) i nužni smještaj za volontere i stručni tim na terenu.

U sklopu ovog Javnog poziva, zbog specificiranih prihvatljivih izravnih troškova aktivnosti neizravni troškovi se neće prihvaćati. 

NEPRIHVATLJIVI TROŠKOVI
Neprihvatljivim troškovima programa/projekta smatraju se:
· plaće zaposlenicima
· dugovi i stavke za pokrivanje gubitka ili dugova
· dospjele kamate
· stavke koje se već financiraju iz javnih izvora
· kupovina zemljišta ili građevina, osim kada je to nužno za izravno provođenje programa/projekta, kada se vlasništvo mora prenijeti na udrugu i/ili partnere najkasnije po završetku programa/projekta
· gubici na tečajnim razlikama
· zajmovi trećim stranama



KAKO SE PRIJAVITI 

DOKUMENTACIJA POTREBNA ZA PRIJAVU

Obrasci potrebni za prijavu na Javni poziv:
1. Obrazac 1 - obrazac prijave,
2. Obrazac 2 - financijskog plana provedbe aktivnosti,
3. Obrazac 3 – izjava ovlaštene osobe,
4. Obrazac 4 - izjava prijavitelja o nepostojanju i izbjegavanju dvostrukog financiranja;
Uz obrasce, potrebno je priložiti:
· Izvadak iz Registra udruga RH ili drugog odgovarajućeg registra ili ispis elektronske stranice iz Registra udruga RH sa svim podacima udruge,
· Potvrda nadležne porezne uprave o nepostojanju duga prema RH
· Ispis elektronske stranice iz Registra neprofitnih organizacija Ministarstva financija RH,
· Uvjerenje da se protiv osobe ovlaštene za zastupanje udruge ne vodi kazneni postupak;
Po provedenim aktivnostima, prijavitelj je Javnoj ustanovi More i krš u obvezi dostaviti 

· Obrazac 5 - izvješće o provedenoj aktivnosti,
· Obrazac 6 - financijsko izvješće koji uključuje dokaz o namjenskom trošenju sredstava;
Propisani obrasci objavljeni su zajedno s Uputama za prijavitelje na mrežnim stranicama Javne ustanove More i krš (www.moreikrs.hr). Svi obrasci moraju biti popunjeni i potpisani od strane osobe ovlaštene za zastupanje. Prijave koje su nepotpune i nepravovremene, koje ne ispunjavaju uvjete i nisu podnesene na propisani način, neće se uzeti u razmatranje. 



PROCJENA PRIJAVE I DONOŠENJE ODLUKE O ODABIRU
	
Kriterij za odabir projekta za koji će se odobriti financijska potpora su slijedeći:

· relevantnost projekta i usklađenost s ciljevima Javnog poziva
· jasne, opravdane, razumljive i provedive aktivnosti 
· jasno određena vremenska dinamika i mjesto provedbe 
· realan odnos troškova  i planiranih aktivnosti 


Ispunjavanje svakog od navedenih kriterija bodovat će se u “Obrascu za ocjenu vrijednosti projekta”. U slučaju da dva ili više programa ostvare isti broj bodova, prednost u odabiru dat će se onom prijavitelju kod kojeg je predviđen manji postotak financijske potpore od Javne ustanove More i krš.



	KRITERIJI ZA OCJENJIVANJE

	KRITERIJ

	Bodovi 

	Relevantnost projekta i usklađenost s ciljevima Javnog poziva

	1 - 30

	Jasne, opravdane, razumljive i provedive aktivnosti
	1 -5

	Jasno određena vremenska dinamika i mjesto provedbe
	1 - 5

	Realan odnos troškova  i planiranih aktivnosti
	1 - 10

	
UKUPNO (maksimalan broj bodova 50, minimum 20)

	



Prijave koje prilikom postupka procjenjivanja ne ostvare minimalno  20 bodova neće moći biti financirani kroz ovaj Javni poziv.

MODELI PLAĆANJA

Udrugama kojima je odobrena financijska potpora po ovom Javnom pozivu 70 % od iznosa dodijeljenih sredstava isplatit će se u roku od 30 dana od dana potpisivanja ugovora a preostalih 30 % nakon pregleda i prihvaćanja završnog opisnog i financijskog izvještaja.

POVRAT SREDSTAVA

Javna ustanova More i krš će od prijavitelja u pisanom obliku zatražiti povrat odobrenih i isplaćenih sredstava za provedbu odobrenog projekta ukoliko utvrdi da prijavitelj:
· nije realizirano projekt utvrđen proračunom/troškovnikom i ugovorom
· nije utrošio sva odobrena i doznačena sredstva
· odobrena sredstva nije namjenski koristio
· iz neopravdanih razloga nije podnio izvješće u propisanom roku
	
OBVEZA POSTUPANJA SUKLADNO UPUTAMA I TEKSTU JAVNOG POZIVA

Prijavitelji su obvezni prijedlog projekta izraditi sukladno ovim Uputama, tekstu Javnog poziva i ostalim odredbama dokumentacije za provedbu Javnog poziva koja je dostupna na mrežnim stranicama Javne ustanove More i krš.
Prijava izrađena suprotno navedenom smatrat će se neprihvatljivom prijavom i kao takva će se odbiti, bez ocjenjivanja.
Prijava za prijavitelja koji nije uredno i u roku ispunio sve ugovorene obveze za prethodno odobrena sredstva iz Proračuna Javne ustanove More i krš smatrati će se neprihvatljivom i kao takva će se odbiti, bez ocjenjivanja.


OCJENA PRIJEDLOGA PROJEKTA

Povjerenstvo za ocjenjivanje, sastavljeno od predsjednika i dva člana  koje imenuje Ravnatelj ustanove, razmatra i ocjenjuje pristigle prijave. Javna ustanova More i krš će prijaviteljima čije prijave imaju manje nedostatke koji ne utječu na sadržaj prijave bitan za ocjenjivanje tražiti naknadno dopunjavanje odnosno ispravljanje prijave potrebnim podacima ili prilozima u roku od tri (3) dana od dana dostave obavijesti. Za sve prijavitelje koji na zahtjev Javne ustanove More i krš u dodatnom roku dostave tražene podatke ili priloge smatrat će se da su podnijeli potpunu prijavu.
U roku od trideset (30) dana od dana zaprimanja zapisnika Povjerenstvo izrađuje prijedlog Odluke o odobravanju potpora za projekte i dostavlja ga Ravnatelju. Javna ustanova More i krš će u roku od osam (8) dana od dana donošenja Odluke na svojim mrežnim stranicama javno objaviti rezultate Javnog poziva s podacima o prijaviteljima kojima su odobrene potpore kao i iznos potpore, čime se svi prijavitelji smatraju obaviještenima o rezultatima Natječaja.
Javna ustanova More i krš će prijaviteljima koji su nezadovoljni odlukom o odabiru i raspodijeli financijske potpore omogućiti pravo na prigovor. Prigovor se može podnijeti isključivo na proceduralnu povredu natječajnog postupka, dok se ne može podnijeti na sadržaj odluke ili visinu odobrenih sredstava. Prigovor se podnosi Povjerenstvu za ocjenjivanje Javne ustanove More i krš u pisanom obliku, u roku od osam (8) radnih dana od dana objave rezultata natječaja (na omotnici staviti oznaku – ne otvarati), a odluku po prigovoru donosi Ravnatelj Javne ustanove More i krš u roku od osam (8) dana od dana primitka prigovora. Prigovor ne odgađa izvršenje odluke i daljnju provedbu natječajnog postupka.

UGOVARANJE PROVEDBE PROJEKTA

Sa svim prijaviteljima kojima je odobrena financijska potpora Ravnatelj, najkasnije u roku od trideset (30) dana od dana donošenja Odluke o raspodijeli, zaključuje ugovor kojim se uređuju međusobna prava i obveze.

PRAĆENJE PROVEDBE AKTIVNOSTI

Javna ustanova More i krš u suradnji s korisnikom financiranja prati provedbu financiranih aktivnosti prijavitelja   što podrazumijeva programsko i financijsko praćenje, a na temelju praćenja
i vrednovanja rezultata pojedinačnih programa i projekata vrednuje rezultate i učinke cjelokupnog
Javnog poziva.
Za poslove praćenja i vrednovanja davatelj financijskih sredstava osigurava stručnjake iz reda svojih
zaposlenika.
Oblici praćenja provedbe aktivnosti i namjenskog trošenja sredstava iz javnih izvora obuhvaćaju:
• Pregled svih izvještaja u odnosu na svaki potpisani ugovor na temelju kojih su dodijeljena financijska sredstva bez obzira na njihovu visinu;




OBVEZA VIDLJIVOSTI 

Korisnik se obvezuje u svojim javnim nastupima o provedbi aktivnosti navoditi stranicama Javnu ustanovu More i krš kao instituciju koja sufinancira ekološke akcije čišćenja krških jama i drugih ugroženih lokaliteta.	

ZABRANA DVOSTRUKOG FINANCIRANJA

Zabrana dvostrukog financiranja odnosi se na financiranje aktivnosti projekata koji se već financiraju iz nekog javnog izvora i/ili po posebnim propisima – kada je u pitanju ista aktivnost koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora.
Prijavitelj popunjavanjem obrasca daje pismenu izjavu, pod materijalnom i kaznenom odgovornošću o nepostojanju dvostrukog financiranja.


PRIJAVA NA JAVNI POZIV

[bookmark: _Hlk236138626]Prijave se dostavljaju isključivo na odgovarajućoj propisanoj dokumentaciji, koja je dostupna na mrežnim stranicama Javne ustanove More i krš (www.moreikrs.hr) sa svim priloženim propisanim obrascima. 
Prijave se mogu dostaviti na tri načina:
Prijave se mogu dostaviti na tri načina:

1. Poštom u zatvorenoj omotnici na adresu:

JAVNA USTANOVA MORE I KRŠ
JAVNI POZIV
ZA SUFINANCIRANJE EKOLOŠKIH AKCIJA ČIŠĆENJA KRŠKIH JAMA I DRUGIH UGROŽENIH LOKALITETA
Prilaz braće Kaliterna 10
21 000 Split

2. Osobnom dostavom u pisarnicu  Javne ustanove More i krš na adresi Prilaz braće Kaliterna 10, 21 000 Split
3. Digitalno, putem elektronske pošte na e-mail adresu: info@moreikrs.hr

Napomena: ukoliko se prijava dostavlja putem elektronske pošte potrebno je skenirati sve ispunjene, potpisane i ovjerene obrasce i potrebne potvrde.

Prijave, koje su nepotpune i nepravovremene, koje ne ispunjavaju uvjete i nisu podnesene na propisani način i izvan roka, neće se uzeti u razmatranje.

ROK ZA PODNOŠENJA PRIJAVA

Rok za podnošenje prijava na Javni poziv je trideset (30) dana od dana objave Javnog poziva na mrežnim stranicama Javne ustanove More i krš. Prijave su dostavljene u roku ako je na prijamnom žigu razvidno da su zaprimljene u pošti ili u pisarnici Javne ustanove More i Krš s datumom koji je naznačen kao rok za podnošenje prijava na Javni poziv.


OKVIRNI KALENDAR PROVEDBE JAVNOG POZIVA 

	FAZE POSTUPKA NATJEČAJA
	DATUM

	Objava Javnog poziva
	01. rujna 2026.

	Rok za podnošenje prijava
	                     01. listopada 2026.

	Donošenje Odluke
	                   30. listopada 2026.

	Vrijeme potpisivanja Ugovora o dodjeli sredstava
	                   15. studenoga 2026.




PITANJA VEZANA UZ JAVNI POZIV

Sva pitanja vezana uz ovaj Javni poziv mogu se postaviti elektroničkim putem, slanjem upita na adresu elektronske pošte: info@moreikrs.hr ili telefonski na broj (021)332322  za vrijeme trajanja Javnog poziva.






















	

